  Виталий Пронин Кун Думаысь депутатъёс Андрей Исаев но Алексей Загребин тазэ арнязэс ужало Удмуртиын. Д. Медведевлэн общественной приёмнояз соос пумиськылӥзы журналистъёсын. Кун Думаысь депутатъёс Андрей Исаев но Алексей Загребин толэзьлы быдэ Иже вуыло.19-тӥ апреле Россиысь Правительстволэн Тӧроез Дмитрий Медведев Кун Думаысь депутатъёсты отчётэныз тодматӥз. Сое кылзыса, оглом ӟеч мылкыд кылиз, шуиз А. Исаев. Кунмылэн экономикаез калленэн кризисысь потэ. Со герӟаськемын, нырысь ик, пичи инфляциен. Но таин дугдытскыны уг яра. Экономикаез юнматыны юрттозы куд-ог воштонъёс.- Кылсярысь, али вераськонъёс нуиськомы вытъёс ласянь, - шуиз А. Исаев. -  Ӵектӥськомы бадӟым предприятиослэсь ваньбур поттэмзы понна выт тыронъёссэс пичиятыны. Со коньдонэз производствозэс азинтонэ мед кутозы.Та сяна, депутат воштонъёс пыртыны дэмла быръёнъёсы но. Соос пӧяськонъёстэк, валамтэостэк мед ортчозы шуыса, открепительной удостоверениосты кутэмысь дугдоно, пе.- Али та законопроект бордын гижысь-пиньысь ужаськомы, - вераз А. Исаев. - Нырысетӥ кылзонъёсын та закон кутэмын ини. Ми лыдъяськомы, быръёнъёс дыръя кыӵе интыын адями улоз-ужалоз, отын ик куара сётыны мед быгатоз.Алексей Загребин журналистъёслы ивортӥз Кун Думаын ортчем пумиськон сярысь. Отчы Ижысь мынӥсь школаослэн кивалтӥсьёссы, Россиысь Правительствоысь экспертъёс пыриськизы. Люкаськемъёс кенешизы, кызьы законъёс улонэ пыӵало улосъёсын.- Таӵе кенешонъёс азьланяз но луозы на. Школаослэсь директоръёссэс сяна, отчы ӧтёмы на ватсаса тодон-валан сётӥсьёсты но. Малпасько, дышетон удыслы коньдон тросгес висъяно. Дышетон удысысь шуг-секытъёс сярысь вераськомы на Владивостокын но. Отын июль толэзе ортчоз бадӟым форум, - вераз А. Загребин.Ольга Корепанова Туспуктӥз Л. Гонин  